එහිදීද මැතිවරණයට ඉදිරිපත්වීම සහ පුළුල් සන්ධානයක් ගොඩනැඟීම සම්බන්ධයෙන් සාකච්ඡා වී ඇති බව සඳහන්.ශ්‍රී ලංකා නිදහස් පක්ෂය, ශ්‍රී ලංකා පොදුජන පෙරමුණ, මහජන එක්සත් පෙරමුණ, ප්‍රජාතන්ත්‍රවාදී වාමාංශික පෙරමුණ, ජාතික නිදහස් පෙරමුණ, පිවිතුරු හෙළ උරුමය, නව සමසමාජ පක්ෂය, ශ්‍රී ලංකාවේ කොමියුනිස්ට් පක්ෂය ඇතුලූ පක්ෂ ගණනාවක් ඒකාබද්ධව නව සන්ධානය ගොඩනැගීමට නියමිතයි.හිරු ප්‍රවෘත්ති අංශය සිදුකළ විමසීමකදී දැනට සිදුවන සාකච්ඡා සම්බන්ධයෙන් එක්සත් ජනතා නිදහස් සන්ධානයේ මහ ලේකම් අමාත්‍ය මහින්ද අමරවීර අදහස් පළ කරමින් කියා සිටියේ පුළුල් සන්ධානයකින් මෙවර මැතිවරණයට ශ්‍රී ලංකා නිදහස් පක්ෂය එක්වන බවත්, යළි  මහින්ද රාජපක්ෂ අග්‍රාමාත්‍යවරයා කිරීම යටතේ මෙම මැතිවරණය මෙහෙයවන බවයි.මේ අතර හොරණ අද මාධ්‍ය හමුවක් කැදවමින් හිටපු පාර්ලිමේන්තු මන්ත්‍රී විදුර වික්‍රමනායක කියා සිටියේ පැවති පළාත්පාලන මැතිවරණයේදී ඉහළ ඡන්ද ප්‍රතිශතයක් ලබාගත් පොදුජන පෙරමුණේ පොහොට්ටුව ලකුණෙන් මෙවර මැතිවරණයට ඉදිරිපත් විය යුතු බවයි.